KOMMISSIONENS FORORDNING (EU) Nr. 318/2013

af 8. april 2013

om vedtagelse af programmet med ad hoc-moduler for årene 2016 til 2018 til brug for den stikprøveundersøgelse vedrørende arbejdsstyrken, som er omhandlet i Rådets forordning (EF) nr. 577/98

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet (1), særlig artikel 4, stk. 2, og

ud fra følgende betragtninger:

I henhold til forordning (EF) nr. 577/98 er det nødvendigt at specificere enkelthederne i programmet med ad hoc-modulerne for årene 2016 til 2018.

Ifølge Europa 2020-strategien og dens flagskibsinitiativ »Unge på vej« er der brug for yderligere oplysninger om unges situation på arbejdsmarkedet. I Kommissionens meddelelse fra 2011 »Initiativet: Muligheder for Unge« (2) opfordres der til foranstaltninger på europæisk plan på flere prioriterede områder i forbindelse med at få et første job.

På grundlag af meddelelsen vedrørende en »Small Business Act« (3) opfordres der i Kommissionens meddelelse fra 2012 »Et opsving med høj beskæftigelse« (4) , som er en del af beskæftigelsespakken, til jobskabelse særligt ved at fremme og støtte selvstændig erhvervsvirksomhed.

Strategien for ligestilling mellem kvinder og mænd, der dækker perioden 2010-2015 (5) , omfatter foranstaltninger til forening af arbejds- og familielivet som et middel til at opnå økonomisk uafhængighed for mænd og kvinder.

Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System —

VEDTAGET DENNE FORORDNING:

Artikel 1

Programmet med ad hoc-moduler for perioden 2016-2018, som skal anvendes i forbindelse med stikprøveundersøgelsen af arbejdsstyrken, og som er indeholdt i bilaget, fastlægges herved.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

(1) EFT L 77 af 14.3.1998, s. 3.

(2) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Initiativet »Muligheder for Unge«, vedtaget den 20.12.2011 — KOM(2011) 933 endelig.

(3) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – »Tænk småt først« — En »Small Business Act« for Europa, vedtaget den 25.6.2008 — KOM(2008) 394 endelig.

(4) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – »Et opsving med høj beskæftigelse«, vedtaget den 18.4.2012 — COM(2012) 173 final.

(5) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Strategi for ligestilling mellem kvinder og mænd 2010-2015, vedtaget den 21.9.2010 — KOM(2010) 491 endelig.

BILAG

ARBEJDSSTYRKEUNDERSØGELSE

Flerårigt program med ad hoc-moduler

1. UNGE PÅ ARBEJDSMARKEDET

Liste over variabler: fastlægges inden december 2014.

Referenceperiode: 2016. Medlemsstaterne kan fremlægge data for alle 52 uger eller for årets andet kvartal.

Berørte medlemsstater og regioner: alle.

Stikprøve: Ad hoc-modul-stikprøven skal være i overensstemmelse med kravene i punkt 4 i bilag I til Kommissionens forordning (EF) nr. 377/2008 (1), dvs. at stikprøven, der anvendes til at indsamle data om ad hoc-moduler, også skal ligge til grund for oplysningerne om de strukturelle variabler.

Indberetning af resultater: inden den 31. marts 2017.

2. SELVSTÆNDIG ERHVERVSVIRKSOMHED

Liste over variabler: fastlægges inden december 2015.

Referenceperiode: 2017. Medlemsstaterne kan fremlægge data for alle 52 uger eller for årets andet kvartal.

Berørte medlemsstater og regioner: alle.

Stikprøve: Ad hoc-modul-stikprøven skal være i overensstemmelse med kravene i punkt 4 i bilag I til forordning (EF) nr. 377/2008, dvs. at stikprøven, der anvendes til at indsamle data om ad hoc-moduler, også skal ligge til grund for oplysningerne om de strukturelle variabler.

Indberetning af resultater: inden den 31. marts 2018.

3. FORENING AF ARBEJDSLIV OG FAMILIELIV

Liste over variabler: fastlægges inden december 2016.

Referenceperiode: 2018. Medlemsstaterne kan fremlægge data for alle 52 uger eller for årets andet kvartal.

Berørte medlemsstater og regioner: alle.

Stikprøve: Ad hoc-modul-stikprøven skal være i overensstemmelse med kravene i punkt 4 i bilag I til forordning (EF) nr. 377/2008, dvs. at stikprøven, der anvendes til at indsamle data om ad hoc-moduler, også skal ligge til grund for oplysningerne om de strukturelle variabler.

Indberetning af resultater: inden den 31. marts 2019.

(1) EUT L 114 af 26.4.2008, s. 57.